'n Verhaal om in tuis te kom - NG Kerk Somerset-Wes
Ons elkeen leef binne in 'n verhaal wat rondom ons afspeel, of eerder op ons afsmeer. Sommige mense verwys hierna as 'n metanarratief. 'n Mens sou dit ook 'n taalhuis kon noem. In hierdie taalhuis word ons kernwaardes gevorm deur daaglikse ritmes, simbole en woorde. Soos byvoorbeeld die woord "besig". 'n Vriend vra my hoe gaan dit? Ek antwoord dadelik: "Lekker besig. Ek hardloop behoorlik rond." Die woord het 'n betekenis. Dit verklap iets van my sin van menswaardigheid.
Ek het nie nodig om te sê "besig" nie. Ek sou ook kon sê gesond, geliefd, vergewe, tevrede, dankbaar, opgewonde of hoopvol, maar dit is nie waardes van hierdie taalhuis nie. Nee, my eerste reaksie is om my welstand te koppel aan my werk. Ek doen dit ook as ek 'n vreemdeling ontmoet. Ek sal die persoon se naam vra en direk daarna vra wat hy of sy doen vir 'n lewe. Daarmee bedoel ek dan, wat hy of sy doen om geld in sy bankrekening te kry. Ek hoef dit nie so te vra nie, want die gemiddelde moderne mens sal weet wat ek bedoel.
Omdat 'n mens nie net van brood alleen leef nie, sou die persoon kon antwoord: ek speel met my kinders vir 'n lewe, lê lepel met my vrou, werk in die tuin, speel kitaar vir my baba, hekel kniekombersies, lees Bybel en bid, maak hoenderaftreksel, bou my eie komposhoop, skryf gedigte en braai skaaptjops vir 'n lewe, maar die persoon sal heel moontlik antwoord: Ek is 'n blokman. Ek is 'n boer. Ek is 'n onderwyser. Ek is nog 'n student. Ek is 'n dokter. Ek is kroegman. Ek is 'n dominee.
Ek is, want ek werk. My menswees word bepaal deur my posbeskrywing en die pakket wat daarmee saamkom. Die subtiele verleidelikheid van hierdie narratief tel 'n mens veral op wanneer 'n ma of pa wat kies om 'n tuisteskepper te wees, verskonend antwoord wanneer iemand vra wat hy of sy vir 'n lewe doen. Die persoon sal dikwels antwoord: "Ek was eers 'n rekenmeester, maar nadat ons tweede enetjie gebore is, het dit finansieel meer sin gemaak dat ek na die kinders kyk." Van kleins af leer ons kinders die taal van hierdie verhaal aan. "Wat wil jy word as jy eendag groot is?" In 'n oogwink is die mens gestroop tot 'n "wat" instede van 'n "wie".
Jesus se tydlose wyshede in die Berpredikasie (Matteus 5-7) trap die tjank af van oordonderende metanarratiewe wat menswees reduseer tot 'n titel en 'n syfer op 'n salaristrokie. Jesus se wysheid vir 'n gelukkige lewe begin by die ontdekking van wie jy is in God. Jy is nie net 'n werknemer of werkgewer nie. Jy is ook nie net 'n man of vrou nie. Jy is nie net 'n Suid-Afrikaner nie. Jy is nie net 'n profiel op sosiale media nie.
Jy is in die eerste plek 'n geliefde mens wie se hele lewe in die betroubare hande van 'n liefdevolle God is.